Latvijas Bankas noteikumu projekta "Atlikto maksājumu pakalpojuma sniedzēju reģistrācijas noteikumi" anotācija
	Nosaukums

	Atlikto maksājumu pakalpojuma sniedzēju reģistrācijas noteikumi (turpmāk – noteikumu projekts)

	Dokumenta veids

	Latvijas Bankas noteikumi

	Izdošanas pamatojums 

	Patērētāju tiesību aizsardzības likuma 8.6 panta trešā daļa

	Mērķis un būtība

	2026. gada 15. septembrī stājās spēkā grozījumi Patērētāju tiesību aizsardzības likumā, ar ko tiek pārņemtas Eiropas Parlamenta un Padomes 2023. gada 18. oktobra direktīvas (ES) 2023/2225 par patērētāju kredītlīgumiem un ar ko atceļ direktīvu 2008/48/EK (turpmāk ‒ Direktīva 2023/2225) prasības. Direktīva 2023/2225 paredz noteikt regulējumu atlikto maksājumu pakalpojuma sniedzējiem.
Pirms minētā regulējuma pieņemšanas atliktie maksājumi nebija iekļauti patērētāju kreditēšanas regulējuma tvērumā, lai gan atlikto maksājumu pirkumiem bieži vien tiek izmantoti liela apmēra kredīti ar ilgu atmaksas termiņu. Tādēļ arī šādiem kreditēšanas darījumiem nepieciešams nodrošināt patērētāju tiesību aizsardzību.
2026. gada 20. novembrī stājas spēkā grozījumi Patērētāju tiesību aizsardzības likumā, ar kuriem Latvijas Bankai uzdots noteikt prasības atlikto maksājumu pakalpojuma sniedzējiem, kā arī kārtību, kādā atlikto maksājumu pakalpojuma sniedzēji tiek reģistrēti atlikto maksājumu pakalpojuma sniedzēju reģistrā (turpmāk – reģistrs) un izslēgti no reģistra vai to reģistrācija tiek pārtraukta uz laiku, minētajā reģistrā iekļaujamo ziņu apjomu un to aktualizēšanas kārtību, atlikto maksājumu pakalpojuma sniedzēju darbības uzraudzības kārtību, to reģistrēšanai un darbības uzraudzībai iesniedzamo informāciju, tās saturu, apjomu, sniegšanas termiņus, kārtību un formu.
Regulējums attieksies uz tādiem atlikto maksājumu pakalpojuma sniedzējiem kā kapitālsabiedrības, kuras pārsniedz Komisijas 2014. gada 17. jūnija regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, 1. pielikuma 2. panta 1. punktā noteiktos rādītājus.
Saskaņā ar Ekonomikas ministrijas konstatēto regulējums galvenokārt attieksies uz telekomunikāciju pakalpojumu sniedzējiem, kas atbilst iepriekš minētajai kapitālsabiedrību kategorijai, kā arī piedāvā atlikta maksājuma veidā iegādāties gan elektroniskās sakaru un informācijas tehnoloģiju ierīces, gan citas preces.
Ņemot vērā minēto, ir sagatavots noteikumu projekts, kas paredz prasības atlikto maksājumu pakalpojuma sniedzēju reģistrēšanai, izslēgšanai no reģistra, to reģistrācijas pārtraukšanai uz laiku, reģistrā iekļaujamo ziņu apjomu un aktualizācijas kārtību, kā arī informācijas sniegšanas kārtību Latvijas Bankai.

	Leģitīmais mērķis

	Noteikumi nepieciešami, lai Latvijas Banka nodrošinātu likumiem atbilstošu atlikto maksājumu pakalpojuma sniedzēju darbību, kas iespējams, veicot šādu pakalpojuma sniedzēju reģistrāciju un uzraudzību atbilstoši Patērētāju tiesību aizsardzības likumā noteiktajām prasībām, kā arī lai saņemtu regulāru informāciju, kas nepieciešama uzraudzības datu apkopošanai un tirgus tendenču analīzei, un veicinātu vienotu tirgus dalībnieku izpratni un pieeju regulējošo prasību interpretācijai.
Tādējādi noteikumu projekts tiek izdots citu personu tiesību un sabiedrības labklājības aizsardzībai ar reģistrācijas un informācijas sniegšanas regulējuma starpniecību, nodrošinot tā atbilstību aktuālajam Eiropas Savienības regulējumam, t. i., lai nodrošinātu labāku patērētāju tiesību aizsardzību patērētāju kreditēšanā, veicot atlikto maksājumu pakalpojuma sniedzēju uzraudzību, kā arī radot patērētājiem drošību, ka atlikto maksājumu pakalpojuma sniedzējs nepiemēros atliktajiem maksājumiem netaisnīgus noteikumus vai paaugstinātas maksas.

	Samērīgums

	Atbilstošākais veids, kā noteikt skaidru reģistrācijas, tās izbeigšanas vai apturēšanas kārtību, kā arī vienotas regulārās informācijas sniegšanas prasības un prasības par informāciju, kas jāietver atlikto maksājumu pakalpojuma sniedzēju reģistrā, ir izdot šādiem pakalpojuma sniedzējiem saistošus noteikumus, kuri sniedz skaidru priekšstatu par reģistrācijas procesu, kā arī iesniedzamās informācijas un dokumentu apjomu.
Noteikumu projektā ietvertās tiesību normas atbilst samērīguma principam, jo:
-	pirmkārt, ar noteikumu projektu un tajā ietvertajām prasībām tiek sasniegts leģitīmais mērķis (citu personu tiesību un sabiedrības labklājības aizsardzība);
-	otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē;
-	treškārt, labums, ko iegūs sabiedrība, būs lielāks par noteikumu projektā ietverto prasību radītajām negatīvajām sekām.
Noteikumu projekts ir piemērots leģitīmā mērķa sasniegšanai, jo nodrošinās, ka atlikto maksājumu pakalpojuma sniedzēji ir informēti par vienotām, skaidrām prasībām, lai saņemtu atlikto maksājumu pakalpojuma sniedzēja reģistrāciju, par to, kādos gadījumos atlikto maksājumu pakalpojuma sniedzējs var tikt izslēgts no reģistra, kā arī to, par kādiem normatīvo aktu pārkāpumiem uz laiku var tikt pārtraukta atlikto maksājumu pakalpojuma sniedzēja reģistrācija, tādējādi nodrošinot efektīvāku patērētāju tiesību aizsardzību.
Lai patērētāji un sabiedrība būtu informēta par kapitālsabiedrībām, kurām ir tiesības sniegt atlikto maksājumu pakalpojumu, Latvijas Banka uzturēs atlikto maksājumu pakalpojuma sniedzēju publisku reģistru, kas jebkurai personai būs pieejams Latvijas Bankas tīmekļvietnē, tādējādi nodrošinot pārskatāmību par tirgus dalībniekiem, ļaujot patērētājiem pārliecināties par pakalpojuma sniedzēja tiesībām darboties Latvijā un stiprinot uzticēšanos finanšu pakalpojumu tirgum.
Saņemot regulāru uzraudzībai nepieciešamo informāciju no atlikto maksājumu pakalpojuma sniedzējiem, Latvijas Bankai būs dati, lai veiktu analīzi par atlikto maksājumu pakalpojuma tirgu, novērtētu tirgus attīstības tendences, kā arī identificētu iespējamos riskus patērētājiem un finanšu tirgus stabilitātei.

	Spēkā stāšanās

	Atbilstoši Patērētāju tiesību aizsardzības likuma pārejas noteikumu 52. punktam šiem noteikumiem jāstājas spēkā 2026. gada 20. novembrī (vienlaikus ar atbilstošiem grozījumiem Patērētāju tiesību aizsardzības likumā).

	Ietekme uz Latvijas Bankas budžetu

	Nav ietekmes uz Latvijas Bankas budžetu.

	Administratīvā sloga un izmaksu novērtējums (tirgus dalībniekiem)

	Noteikumu projekts ievieš Eiropas Savienības prasību veikt atlikto maksājumu pakalpojuma sniedzēju uzraudzību. Administratīvais slogs tiek uzlikts minimālajā līmenī, salāgojot ar prasībām, kādas ir noteiktas citiem patērētāju kreditētājiem, kā arī ņemot vērā, ka kredīts par preci, saņemot atlikto maksājumu pakalpojumu, tiek piešķirts bez cita kredīta devēja piesaistīšanas, nemaksājot procentu likmi un citus papildu maksājumus, izņemot ierobežotu maksu par maksājuma kavējumu. 

	Saistītie dokumenti

	Ar noteikumu projektu saistītie dokumenti:
1) Patērētāju tiesību aizsardzības likums;
2) Direktīva 2023/2225;
3) Latvijas Bankas 2022. gada 24. oktobra noteikumi Nr. 226 "Noteikumi par elektronisko informācijas apmaiņu ar Latvijas Banku".

	Saskaņošana ar Eiropas Centrālo banku

	Nav nepieciešama. 

	Saskaņošana ar citām publiskām un privātām personām

	Noteikumu projekts 2026. gada 21. septembrī tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", aicinot priekšlikumus iesniegt līdz 2026. gada 5. oktobrim.
Vienlaikus par noteikumu projektu un notiekošo sabiedrības līdzdalību tika informēta Latvijas Finanšu nozares asociācija, Fintech Latvija Asociācija, sabiedrība ar ierobežotu atbildību "Tele2" un SIA "BITE Latvija".
Pēc sabiedrības līdzdalības noslēguma noteikumu projekts tika iesniegts izskatīšanai Latvijas Bankas konsultatīvās finanšu tirgus padomes sēdē.

	Saskaņošanas rezultāti

	Sabiedrības līdzdalības laikā tika saņemti komentāri no sabiedrības ar ierobežotu atbildību "Tele2", SIA "BITE Latvija" un Fintech Latvija Asociācijas. Saņemto komentāru apkopojums sniegts šīs anotācijas pielikumā.
Noteikumu projekts tika izskatīts Latvijas Bankas konsultatīvās finanšu tirgus padomes 2026. gada 14. oktobra sēdē, kurā par to netika saņemti iebildumi vai priekšlikumi, atbalstot noteikumu projekta iesniegšanu apstiprināšanai Latvijas Bankas padomē. Līdz ar to noteikumu projekts ir saskaņots bez priekšlikumiem vai iebildumiem.

Pielikums
Latvijas Bankas noteikumu projekta anotācijai
Sabiedrības līdzdalības laikā saņemto priekšlikumu par Latvijas Bankas noteikumu projektu "Atlikto maksājumu pakalpojuma sniedzēju reģistrācijas noteikumi" apkopojums
Latvijas Banka 2026. gada 21. septembrī publiskoja noteikumu projektu "Atlikto maksājumu pakalpojuma sniedzēju reģistrācijas noteikumi" (turpmāk – noteikumu projekts) sabiedrības līdzdalībai, proti, komentāru, motivētu priekšlikumu vai iebildumu sniegšanai līdz 2026. gada 5.oktobrim. Sabiedrības līdzdalībai noteiktā termiņa ietvaros komentārus iesniedza sabiedrība ar ierobežotu atbildību "Tele2", SIA "BITE Latvija" un Fintech Latvija Asociācija. Latvijas Banka ir iepazinusies ar sabiedrības ar ierobežotu atbildību "Tele2", SIA "BITE Latvija" un Fintech Latvija Asociācijas komentāriem un sniedz savu viedokli.

	Nr.
p. k.
	Sabiedrības līdzdalībai nodotā projekta redakcija (konkrēta punkta redakcija)
	Izteiktais iebildums (priekšlikums) par projekta konkrēto punktu, norādot sabiedrības pārstāvi
	Latvijas Bankas viedoklis par izteikto iebildumu (priekšlikumu) un norāde, vai tas ņemts vērā

	1. 
	-
	Fintech Latvija Asociācija

Asociācija joprojām aicina grozīt PTAL, lai reģistrācijas pienākums attiektos gan uz lielajiem uzņēmumiem, gan uz citiem uzņēmumiem, kuri sniedz atlikto maksājumu pakalpojumus ar pienākumu vērtēt patērētāja spēju atmaksāt kredītu. Asociācija apzinās, ka jautājums risināms likuma, nevis Noteikumu projekta līmenī, un lūdz Latvijas Banku to ņemt vērā, sniedzot priekšlikumus par PTAL grozījumiem.
	Latvijas Banka izvērtēs priekšlikumu, gatavojot priekšlikumus grozījumiem Patērētāju tiesību aizsardzības likumā.

	2. 
	6.1. atlikto maksājumu pakalpojuma sniedzējs ir kapitālsabiedrība, kas reģistrēta komercdarbību regulējošajos normatīvajos aktos noteiktajā kārtībā;
	Fintech Latvija Asociācija
1. punkts un 6.1. apakšpunkts
Projektā nav norādīts, ka noteikumi attiecas tikai uz tiem pakalpojuma sniedzējiem, kas ir lieli uzņēmumi PTAL izpratnē. Šis ierobežojums minēts tikai anotācijā, atsaucoties uz Komisijas regulas (ES) Nr. 651/2014 1. pielikuma 2. panta 1. punktu. Anotācija nav saistoša, bet 6.1. apakšpunkts prasa tikai to, lai sniedzējs būtu kapitālsabiedrība.

	Ņemts vērā.

6.1. atlikto maksājumu pakalpojuma sniedzējs ir liels uzņēmums Patērētāju tiesību aizsardzības likuma 1. panta 26. punkta izpratnē;

	3. 
	6.5. atlikto maksājumu pakalpojuma sniedzēja padomes (ja tāda izveidota) vai valdes loceklim, kā arī akcionāriem (dalībniekiem) un to patiesajiem labuma guvējiem nav atņemtas tiesības ieņemt noteiktus amatus vai sodāmība ir dzēsta;
6.6. atlikto maksājumu pakalpojuma sniedzēja padomes (ja tāda izveidota) vai valdes locekļi, kā arī akcionāri (dalībnieki) un to patiesie labuma guvēji nav sodīti par tīša noziedzīga nodarījuma izdarīšanu, par ko paredzēta atbildība Krimināllikuma XVIII vai XIX nodaļā, vai sodāmība ir dzēsta;
6.7. atlikto maksājumu pakalpojuma sniedzēja padomes (ja tāda izveidota) un valdes locekļiem, kā arī akcionāriem (dalībniekiem) un to patiesajiem labuma guvējiem ir nevainojama reputācija;

7.2. atlikto maksājumu pakalpojuma sniedzēja padomes (ja tāda izveidota) un valdes locekļu, kā arī akcionāru (dalībnieku) un to patieso labuma guvēju sniegtu informāciju vai apliecinājumu par atbilstību Latvijas Bankas 2023. gada 22. maija noteikumu Nr. 241 "Noteikumi par būtiskas līdzdalības iegūšanu vai palielināšanu finanšu institūcijā" VII nodaļā minētajiem kritērijiem;


	Sabiedrība ar ierobežotu atbildību "Tele2"
(1) Reputācijas prasību tvērums.
Noteikumu projekta 6.7. apakšpunkts nevainojamas reputācijas prasību attiecina uz padomes un valdes locekļiem, kā arī akcionāriem (dalībniekiem) un to patiesajiem labuma guvējiem. Savukārt 7.2. apakšpunkts paredz šo personu sniegtu informāciju vai apliecinājumu par atbilstību visai Latvijas Bankas 2023. gada 22. maija noteikumu Nr. 241 “Noteikumi par būtiskas līdzdalības iegūšanu vai palielināšanu finanšu institūcijā” (turpmāk – Noteikumi Nr. 241) VII nodaļai.
Minētā nodaļa aptver ne tikai godīguma un reputācijas apstākļus, bet arī profesionālās un tehniskās kompetences vērtējumu. Noteikumu Nr. 241 31. punkts kopējā reputācijā ietver profesionālo kompetenci, 37. un 44. punkts paredz arī juridiskās personas vadītāju kompetences izvērtēšanu, bet 41.–43. punkts aptver pārvaldības un tehnisko kompetenci, tostarp iepriekšējo pieredzi finanšu institūciju darbībā un pārvaldībā. Šie kritēriji izstrādāti būtiskas līdzdalības izvērtēšanai finanšu institūcijā, un to pilna attiecināšana uz preču pārdevēju, kurš piedāvā bezprocentu nomaksu, nav pašsaprotami pamatota.
Atsauce uz visu VII nodaļu rada arī neskaidrību par to, vai jāpārbauda ārvalstu juridiskā dalībnieka valdes un padomes locekļi vai citas tā faktiskās vadības personas. Prasība pierādīt iepriekšēju pieredzi finanšu institūcijā pati par sevi nav piemērots kritērijs, lai pārliecinātos par preču pārdevēja īpašnieka godīgumu. Kompetences prasībām, ja tās nepieciešamas, jābūt saistītām ar konkrētās personas faktiskajiem pienākumiem un atbildību pakalpojuma sniegšanā.
Vienlaikus Noteikumu Nr. 245 11.5., 11.¹ un 13.3. punkts paredzēja dalībnieku un patieso labuma guvēju informācijas pārbaudi. Attiecīgi salīdzinājums pamato atteikšanos no visaptveroša, obligāta reputācijas un kompetences izvērtējuma, nevis secinājumu, ka īpašnieku pārbaude līdz šim vispār nav bijusi pieļaujama.
Tele2 lūdz svītrot no Noteikumu projekta 6.7. un 7.2. apakšpunkta akcionāriem (dalībniekiem) un to patiesajiem labuma guvējiem paredzēto patstāvīgo obligāto nevainojamas reputācijas izvērtējumu un ar to saistīto apliecinājumu iesniegšanu. Lūdzam saglabāt Latvijas Bankai iespēju normatīvajos aktos noteikto pilnvaru ietvaros pārbaudīt uz konkrēto personu attiecināmu būtisku negatīvu informāciju un, pamatojot nepieciešamību, pieprasīt papildu ziņas. 




















SIA "BITE Latvija"

Noteikumu 6.5., 6.6., 6.7., 7.1., 7.2. punktos ir noteikts, ka atlikto maksājumu pakalpojuma sniedzējam ir pienākums iesniegt ziņas par tā patiesajiem labuma guvējiem. Vienlaikus Noteikumos nav atrunāta kārtība, kādas ziņas sniedzamas gadījumos, ja patiesā labuma guvējus nav iespējams noskaidrot.

Fintech Latvja Asociācija
Aicinām izvērtēt, vai regulējuma mērķim un samērīgumam atbilst pilnīga Latvijas Bankas 2023. gada 22. maija noteikumu Nr. 241 VII nodaļas kritēriju piemērošana. Šie noteikumi primāri veidoti finanšu iestādēm, kuru prasības regulē Eiropas Savienības līmenī un kurām ir tiesības sniegt pakalpojumus visā ES. Atlikto maksājumu pakalpojuma sniedzējs darbosies tikai Latvijā, un anotācijā norādīts, ka administratīvais slogs tiek uzlikts minimālajā līmenī.
Padziļināti izvērtēt, kuri VII nodaļas kritēriji ir samērīgi, un 7.2. apakšpunktā atsaukties tikai uz tiem vai kritērijus noteikt tieši šajos noteikumos. Izvērtējuma rezultātus atspoguļot anotācijas sadaļā "Samērīgums".
	

	Ņemts vērā. 
Veicot normatīvo prasību pārvērtēšanu un ar pakalpojumu saistīto risku izvērtējumu, secināts, ka attiecīgais atlikto maksājumu pakalpojums neveido sabiedrības pamatpakalpojumu un nerada tādu risku līmeni, kas pamatotu līdzšinējo prasību saglabāšanu pilnā apjomā, tādēļ noteikumu projektā tiek samazināts to personu loks, kam nepieciešama reputācijas pārbaude. Tā tiek attiecināta vienīgi uz atlikto maksājumu pakalpojuma sniedzēja valdes locekli, kura atbildībā ir atlikto maksājumu pakalpojuma sniegšana un noziedzīgi iegūtu līdzekļu legalizācijas un terorisma un proliferācijas finansēšanas novēršana, kā arī uz akcionāru (dalībnieku), kas ir patiesais labuma guvējs, vai, ja tā ir juridiskā persona, tad uz tās valdes locekļiem. Mazināta arī prasība attiecībā uz konkrētu dokumentu iesniegšanu, paredzot iesniegt tikai pašapliecinājumu, ko var iesniegt arī pats atlikto maksājumu pakalpojuma sniedzējs. 
Minētā pārbaude nepieciešama vismaz minimālā apmērā, lai ņemtu vērā jaunākajā Latvijas MONEYVAL novērtējuma ziņojumā identificētos riskus un sniegtās rekomendācijas, nodrošinot to atbilstošu ieviešanu savā darbībā. 
Jaunā redakcija:
6.6. atlikto maksājumu pakalpojuma sniedzēja valdes loceklim, kura atbildībā ir atlikto maksājumu pakalpojuma sniegšana un noziedzīgi iegūtu līdzekļu legalizācijas un terorisma un proliferācijas finansēšanas novēršana, kā arī akcionāram (dalībniekam) nav atņemtas tiesības ieņemt noteiktus amatus;
6.7. atlikto maksājumu pakalpojuma sniedzēja valdes loceklis, kura atbildībā ir atlikto maksājumu pakalpojuma sniegšana un noziedzīgi iegūtu līdzekļu legalizācijas un terorisma un proliferācijas finansēšanas novēršana, kā arī akcionārs (dalībnieks) nav sodīts par tīša noziedzīga nodarījuma izdarīšanu, par ko paredzēta atbildība Krimināllikuma XVIII vai XIX nodaļā, vai sodāmība ir dzēsta;
6.8. atlikto maksājumu pakalpojuma sniedzēja valdes loceklim, kura atbildībā ir atlikto maksājumu pakalpojuma sniegšana un noziedzīgi iegūtu līdzekļu legalizācijas un terorisma un proliferācijas finansēšanas novēršana, kā arī akcionāram (dalībniekam) ir nevainojama reputācija;

Līdzšinējais 7.2. apakšpunkts ir svītrots.

Līdzšinējais 7.1. apakšpunkts izteikts jaunā redakcijā:
7. Atlikto maksājumu pakalpojuma sniedzējs iesniedz Latvijas Bankai reģistrācijas iesniegumu (1. pielikums). Iesniegumam pievieno šādus dokumentus:
7.1. atlikto maksājumu pakalpojuma sniedzēja valdes locekļa, kura atbildībā ir atlikto maksājumu pakalpojuma sniegšana un noziedzīgi iegūtu līdzekļu legalizācijas un terorisma un proliferācijas finansēšanas novēršana, kā arī akcionāra (dalībnieka) reputācijas apliecinājumu (2. pielikums). Ja atlikto maksājumu pakalpojuma sniedzēja akcionārs (dalībnieks) ir fiziskā persona, tas sniedz minēto apliecinājumu. Ja atlikto maksājumu pakalpojuma sniedzēja akcionārs (dalībnieks) ir juridiskā persona, apliecinājumu sniedz juridiskās personas valdes locekļi. Minēto apliecinājumu par akcionāru (dalībnieku) var sniegt arī pats atlikto maksājumu pakalpojuma sniedzējs.


Sk. komentāru iepriekš. Prasība ir mainīta.





Sk. iepriekš. Prasība ir mainīta.

  


	4.
	-
	Fintech Latvija Asociācija
6.4. un 7. punkts. NILLTPFN iekšējās kontroles sistēma ir reģistrācijas prasība, bet 7. punktā tā nav iekļauta iesniedzamo dokumentu sarakstā.

	Ņemts vērā.
7.4. atlikto maksājumu pakalpojuma sniedzēja apstiprinātu noziedzīgi iegūtu līdzekļu legalizācijas un terorisma un proliferācijas finansēšanas novēršanas iekšējās kontroles sistēmas aprakstu attiecībā uz atlikto maksājumu pakalpojumu atbilstoši noziedzīgi iegūtu līdzekļu legalizācijas un terorisma un proliferācijas finansēšanas novēršanas jomas normatīvo aktu prasībām;


	5.
	-
	Fintech Latvija Asociācija
Izvērtēt minimālā pamatkapitāla prasību, papildinot 6. punktu, piemēram: "6.9. atlikto maksājumu pakalpojuma sniedzēja apmaksātais pamatkapitāls nav mazāks par [..] euro". Izvērtējumā salīdzināt ar prasībām citiem patērētāju kreditētājiem, kas atbilstu anotācijā minētajam mērķim salāgot regulējumu.

	Nav ņemts vērā.

Atlikto maksājumu pakalpojuma sniedzējam kreditēšanas pakalpojums nav pamatdarbība, bet gan pamatdarbību papildinošs elements. Sniegtie papildu pakalpojumi nerada tādus riskus kā tad, ja kreditēšana būtu pamatdarbība, kas attaisnotu prudenciālu kapitāla prasību noteikšanu.


	6.
	7. Atlikto maksājumu pakalpojuma sniedzējs iesniedz Latvijas Bankai reģistrācijas iesniegumu (pielikums). Iesniegumam pievieno šādus dokumentus:
7.1. atlikto maksājumu pakalpojuma sniedzēja padomes (ja tāda izveidota) un valdes locekļiem, kā arī akcionāriem (dalībniekiem) un to patiesajiem labuma guvējiem ne agrāk kā pirms sešiem mēnešiem izsniegtu kompetentas valsts institūcijas dokumentu, kas apliecina sodāmības neesamību. Dokumentu par sodāmības neesamību iesniedz tikai tās personas, kas nav Latvijas Republikas iedzīvotāji;

	Sabiedrība ar ierobežotu atbildību "Tele2"
(1) Ārvalstīs iegūstami sodāmības dokumenti.
Noteikumu projekta 7.1. apakšpunkts paredz, ka ārvalsts kompetentas iestādes izsniegts dokuments par sodāmības neesamību jāiesniedz ne tikai padomes un valdes locekļiem, bet arī par tā akcionāriem (dalībniekiem) un to patiesajiem labuma guvējiem. Šī prasība attiecas uz personām, kuras nav Latvijas Republikas iedzīvotāji.
Noteikumu Nr. 245 12.1. apakšpunktā ārvalsts izziņa kā obligāts licences iesnieguma pielikums paredzēta tad, ja padomes vai valdes loceklis, prokūrists vai atbildīgā persona ir ārvalstnieks. Dalībnieki un patiesie labuma guvēji šajā obligāto pielikumu prasībā nav uzskaitīti. Vienlaikus 13.3. apakšpunkts paredz iespēju iegūt ziņas par šo personu sodāmību un, ja dalībnieks reģistrēts citā valstī, pieprasīt attiecīgās valsts izziņu. Tātad līdzšinējā kārtība ļauj iestādei šādu izziņu pieprasīt, savukārt Noteikumu projekts paredz to obligāti iesniegt jau sākotnēji, neatkarīgi no atsevišķa pieprasījuma. 
Tele2 ieskatā nav pietiekama pamata atlikto maksājumu pakalpojuma sniedzējiem šajā aspektā ieviest plašāku automātiski iesniedzamo dokumentu apjomu nekā Noteikumos Nr. 245 paredzētajā licencēšanas procedūrā. Ārvalstu izziņu iegūšana rada izmaksas un termiņu atkarību no citu valstu iestāžu darbības; uzņēmumam, kurš ietilpst starptautiskā koncernā, šīs slogs palielinās atbilstoši aptverto personu skaitam. Šāds papildu slogs ir pamatots tikai tad, ja tas būtiski uzlabo pārbaudes iespējas un šo pašu mērķi nevar sasniegt, pieprasot dokumentus tikai gadījumos, kad tam ir konkrēts pamats. 
Tādēļ lūdzam svītrot no Noteikumu projekta 7.1. apakšpunkta akcionāru (dalībnieku) un to patieso labuma guvēju pienākumu automātiski iesniegt ārvalstu sodāmības izziņas, vienlaikus saglabājot Latvijas Bankai tiesības tās pieprasīt, ja konkrētā gadījumā tā pamato šādu izziņu nepieciešamību. 
	Ņemts vērā. 

Sk. 3. punktu.

	7.
	-
	Fintech Latvija Asociācija
Papildināt 7. punktu ar jaunu apakšpunktu: "7.8. līgumu ar kredītinformācijas biroju, ar kura starpniecību atlikto maksājumu pakalpojuma sniedzējs izpilda Patērētāju tiesību aizsardzības likuma 8. panta 4.7 daļā noteikto pienākumu". Attiecīgi papildināt arī 6. punktu, 13. punktu (informēšana par līguma izbeigšanu vai biroja maiņu) un pielikuma 4. punktu.

	Nav ņemts vērā.

Noteikumu projekts paredz minimālo iesniedzamo dokumentu paketi, kas ir proporcionāla sniegtajam pakalpojumam un nepieciešama, lai atlikto maksājumu pakalpojuma sniedzējs tiktu reģistrēts reģistrā. Patērētāju tiesību aizsardzības likuma normas, kas uz to attiecas, tāpat jāņem vērā, veicot kreditēšanu.

	8.
	
	Fintech Latvija Asociācija
Precizēt 9. punktu un salāgot to ar 13. un 23. punktu. Ja tiek paredzēta iepriekšēja piekrišana, papildināt ar izņēmumu: "Izņēmuma gadījumos, ja tas nepieciešams atlikto maksājumu pakalpojuma sniedzēja darbības nepārtrauktības nodrošināšanai vai ir iestājušies citi ārkārtēji apstākļi, izmaiņas var veikt pirms Latvijas Bankas piekrišanas saņemšanas. Tas neatbrīvo atlikto maksājumu pakalpojuma sniedzēju no pienākuma nekavējoties iesniegt Latvijas Bankai šo noteikumu 7. punktā minēto informāciju un saņemt tās piekrišanu."

	Nav ņemts vērā.
Ja mainās valdes loceklis vai akcionāru valdes locekļi, informāciju par tiem sniedz atbilstoši noteikumu projekta 7. punktam un ne vēlāk kā septiņu darbdienu laikā pēc attiecīgo izmaiņu stāšanās spēkā, informējot par to Latvijas Banku (jaunais 15. punkts, iepriekš – 13. punkts). Jaunais 25. punkts (iepriekš – 23. punkts) paredz nekavējoties informēt par izmaiņām apliecinājumā, nevis saņemt piekrišanu.


	9.
	
	Fintech Latvija Asociācija
Nav skaidrs, vai vērā ņem tikai pārkāpumus, par kuriem lēmums stājies spēkā un kļuvis neapstrīdams, vai arī tos, par kuriem lēmums pieņemts, bet ir apstrīdēts. Nav definēts arī, kas ir "būtisks pārkāpums" un kuras institūcijas lēmumi ņemami vērā.
Priekšlikums: precizēt 10.4. apakšpunktu, piemēram: "[..] ir izdarījis būtiskus pārkāpumus komercdarbības vai patērētāju tiesību aizsardzības jomā, par kuriem kompetentās institūcijas lēmums ir stājies spēkā un kļuvis neapstrīdams", un skaidrot būtiska pārkāpuma kritērijus.

	Nav ņemts vērā.

Latvijas Banka izdarīto pārkāpumu vērtē katrā gadījumā atsevišķi. Pieņemot lēmumu, katrā individuālā gadījumā Latvijas Bankai atbilstoši Administratīvā procesa likumā noteiktajam ir jāvērtē minētā lēmuma lietderības apsvērumi, kas ietver arī lēmumā norādīto faktu nozīmīgumu un ietekmi uz gala lēmumu. Ievērojot minēto, šāda visaptveroša un visiem faktiskajiem apstākļiem piemērota kritēriju noteikšana nav iespējama. 

	10.
	
	Sabiedrība ar ierobežotu atbildību "Tele2"
(3) Paredzama reģistrācijas procedūra un pārejas periods.
Noteikumu projekta 11. punkts nosaka termiņu ieraksta izdarīšanai reģistrā pēc lēmuma pieņemšanas, taču neparedz, kādā kārtībā Latvijas Banka pārbauda iesnieguma pilnīgumu un informē par trūkstošajiem dokumentiem. Ņemot vērā īso laiku līdz uzraudzības uzsākšanai 2026. gada 20. novembrī, neskaidra pārbaudes kārtība un atkārtoti dokumentu pieprasījumi var aizkavēt reģistrāciju un apdraudēt pakalpojumu sniegšanas nepārtrauktību. Tādēļ lūdzam nodrošināt skaidru pārejas kārtību, kas ļauj esošajiem pakalpojumu sniedzējiem, kuri reģistrācijas iesniegumu iesnieguši noteiktajā termiņā, turpināt darbību līdz lēmuma pieņemšanai.











SIA "BITE Latvija" 
Noteikumos ir uzskaitīti iesniedzamā informācija, kārtība, cik ilgā laikā Latvijas Bankas lēmums tiek reģistrēts, bet noteikumos netiek noteikts termiņš, cik ilgā laikā lēmums par reģistrēšanu/ reģistrēšanas apturēšanu tiek pieņemts


	Ņemts vērā daļēji.

Likumdevējs nav deleģējis Latvijas Banku noteikt pārejas periodus, lai atlikto maksājumu pakalpojuma sniedzēji varētu veikt reģistrāciju pagarinātos termiņos. Kā jau ir skaidrots potenciālajiem atlikto maksājumu pakalpojuma sniedzējiem, tā kā pamatnoteikumi reģistrācijai ir zināmi noteikumu projekta stadijā, tad jau šobrīd var strādāt pie dokumentu sagatavošanas. Saņemot iesniegumu, par trūkumiem nekavējoties notiks komunikācija ar iesniedzēju. Izvērtējot esošos riskus, kas ir zemi, kā arī ņemot vērā, ka likumdevējs nav noteicis pārejas periodu, Latvijas Banka neplāno aizliegt atlikto maksājumu pakalpojuma sniedzēju lokā ietilpstošiem komersantiem sniegt esošo pakalpojumu, taču sagaida, ka tie aktīvi sadarbosies, lai pēc iespējas ātrāk saņemtu reģistrāciju. Ja reģistrācijas gaitā tiks konstatēti kādi trūkumi, kas novēršami ilgākā laikā, Latvijas Banka pieies procesam samērīgi, reģistrācijai paredzot nosacījumu, kas un līdz kuram datumam ir jāievieš/jāiesniedz. Pakalpojuma sniegšanas aizliegums iestātos tikai tad, ja atlikto maksājumu pakalpojuma sniedzējs nesadarbojas, neizpilda nosacījumus vai vilcina procesu bez attaisnojoša pamata.

Skaidrības labad noteikumu projekts papildināts ar punktiem par to, kā Latvijas Banka izskatīs iesniegtos dokumentus. Latvijas Banka izskatīs iesniegumu saskaņā ar Administratīvā procesa likumu, tādējādi lēmuma pieņemšanas termiņi izriet no minētā likuma.

Attiecībā uz reģistrācijas apturēšanu un to, cik ilgā laikā lēmums tiek pieņemts, norādām, ka Latvijas Banka administratīvās lietas ierosina, pamatojoties uz Administratīvā procesa likuma normām. Tādējādi lēmuma pieņemšanas termiņi ir noteikti minētajā likumā.

Papildus noteikumu projektā paredzēts pārejas noteikums attiecībā uz to, ka noziedzīgi iegūtu līdzekļu legalizācijas un terorisma un proliferācijas finansēšanas novēršanas iekšējās kontroles sistēmu atlikto maksājumu pakalpojuma sniedzējs izstrādā un tās aprakstu iesniedz Latvijas Bankai, kā arī ieceļ valdes locekli, kas atbild par atlikto maksājumu pakalpojuma sniegšanu un noziedzīgi iegūtu līdzekļu legalizācijas un terorisma un proliferācijas finansēšanas novēršanu, un atbilstoši noteikumos paredzētajam iesniedz nepieciešamo apliecinājumu pēc 2027. gada 10. jūlija, kad stājas spēkā attiecīgais regulējums un atlikto maksājumu pakalpojuma sniedzēji kļūst par noziedzīgi iegūtu līdzekļu legalizācijas un terorisma un proliferācijas finansēšanas novēršanas jomas subjektiem. Norādām, ka tas neaizliedz minēto dokumentu izstrādāt un iesniegt Latvijas Bankai jau sākotnējās reģistrācijas laikā.

Noteikumu projekts papildināts ar 10. un 11. punktu šādā redakcijā:
10. Ja ir saņemti visi nepieciešamie dokumenti, Latvijas Banka sāk vērtēšanu. Ja nepieciešamie dokumenti nav saņemti, Latvijas Banka pieprasa papildu informāciju un skaidrojumus.
11. Latvijas Banka izvērtē iesniegumu un pieņem lēmumu Administratīvā procesa likumā noteiktajā termiņā.

26. Šo noteikumu 7.4. apakšpunktā minētā prasība par noziedzīgi iegūtu līdzekļu legalizācijas un terorisma un proliferācijas finansēšanas novēršanas iekšējās kontroles sistēmas apraksta izstrādi un iesniegšanu Latvijas Bankai stājas spēkā 2027. gada 10. jūlijā.

27. Šo noteikumu prasība attiecībā uz valdes locekli, kas atbild par noziedzīgi iegūtu līdzekļu legalizācijas un terorisma un proliferācijas finansēšanas novēršanu, stājas spēkā 2027. gada 10. jūlijā.



